དེ་བཞིན་ལ་སྤྱིས་བོད་མི་རྣམས་ལ་དབུས་སའི་རོགས་སྐྱོར་ལས་གཞི་རྣམས་ལག་བསྟར་གནང་སྐྱོང་ཡོང་བ་ཞུ་སྐབས་རྫོང་དཔོན་མཆོག་གིས་ལས་གཞི་ཁག་ཁ་གསལ་ཡོད་ཚེ་དེར་གཞིགས་པའི་མཇུག་སྐྱོང་གནང་རྒྱུ་ཡིན་སྐོར་གསུངས།དཔལ་ལྡན་སྲིད་སྐྱོང་མཆོག་གིས་རྒྱ་གར་དབུས་གཞུང་གིས་བཙན་བྱོལ་བོད་མིར་མཐུན་རྐྱེན་སྦྱོར་སྤྲོད་བྱེད་ཕྱོགས་ཀྱི་སྲིད་བྱུས་༢༠༡༤གཏན་འབེབས་ཟིན་པའི་སྐོར་ངོ་སྤྲོད་གནང་བ་དང་སྦྲགས།སྤྱིར་རྒྱ་གར་གཞུང་གིས་ཕྱི་ལོ་༡༩༥༠ནས་༡༩༨༧བར་རྒྱ་གར་ནང་སྐྱེས་པའི་བོད་མི་སུ་འདྲ་ཞིག་ཡིན་རུང་རང་བཞིན་གྱིས་རྒྱ་གར་མི་སེར་ཆགས་ཐུབ་པ་ཞིག་ཡིན་ནའང་བོད་མི་རྣམས་ཀྱིས་ཆེད་མངགས་སྐྱབས་བཅོལ་བའི་ངོ་བོའི་ཐོག་ནས་རང་གི་ཆོས་དང་རིག་གཞུང་སྲུང་སྐྱོབ་ཡོང་ཐབས་བྱེད་བཞིན་ཡོད་སྟབས།བོད་མིའི་བཙན་བྱོལ་བ་རྣམས་ཀྱི་གནས་སྟངས་ནི་དམིགས་བསལ་བ་ཞིག་ཡིན་སྟབས་རྒྱ་གར་གཞུང་ནས་ཀྱང་གནད་དོན་དེར་དགོངས་བཞེས་གནང་ནས་བཙན་བྱོལ་བོད་མིར་མཐུན་རྐྱེན་སྦྱོར་སྤྲོད་བྱེད་ཕྱོགས་ཀྱི་སྲིད་བྱུས་༢༠༡༤གཏན་འབེབས་གནང་སྐོར་གསུངས།སྐབས་དེར་རྫོང་དཔོན་མཆོག་གིས་རོགས་སྐྱོར་ལས་གཞི་མངའ་གཞུང་ནས་གང་གཏན་འབེབས་གནང་བ་དེ་དག་ངེས་པར་དུ་ལག་བསྟར་གནང་རྒྱུའི་ཁས་ལེན་གནང་འདུག